**РЕШЕНИЕ № ПВ – 20 -ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда* (ЗООС); чл.7, ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал. 4 и ал. 6 от Закона за биологичното разнообразие (ЗБР); чл. 40, ал. 3 и ал. 4, във връзка с чл. 2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **“Изграждане на животновъден обект за отглеждане на подрастващи стокови носачки с капацитет 39960 броя, фуражна кухня, торохранилище, трупосъбирателен пункт, портална сграда и автомобилен кантар”**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в поземлен имот № 47086.6.45, землище на с. Маноле, община Марица.

**Възложител: Б. Атанасчев,** гр. Пловдив.

**Характеристика на инвестиционното предложение /ИП/:**

В гореописания имот с площ от 11,059 дка, собственост на възложителя след промяна предназначението му, се предвижда да се създаде високотехнологичен животновъден обект за отглеждане на подрастващи стокови носачки от еднодневна възраст до 12-16 седмична възраст със максимален капацитет на производственото хале 39960 броя места, собствено фуражно производство, собствена складова база за зърнени фуражи и обособено торохранилище за образуваната птичи тор. Обща застроена площ на обекта около 1,8 дка.

За бъдещия обект ще се използват налична и новоизградена инфраструктура след изпълнение на необходимите връзки:

Пътна – за достъп до обекта ще се използва съществуващ полски път, граничещ с имота, който има връзка с общински път с. Маноле- с.Трилистник.

Водоснабдяване – от собствен водоизточник- сондажен кладенец, ситуиран в имота.

Електроснабдяване – чрез изграждане на трафопост в границите на имота след сключване на договор с ЕВН България ЕАД.

Заустване - Отпадните води от производството, генерирани от измиване на оборудването (около 40 куб.м за един цикъл на отглеждане) ще се събират в пластмасов танк и ще се извозват до ПСОВ съгласно сключен договор.

Отпадните води от битово- фекален характер - във водоплътна изгребна яма. Торовата маса ще се събира в закрито, изолирано торохранилище. Предвидено е изграждането на отделни съоръжения за съхранение на различните фракции тор (твърда и течна) с непропускливи под и стени. Торът ще се предава на земедлски производители за наторяване.

Инвестиционното предложение /ИП/ попада в обхвата на т.1, буква “д“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най- близката защитена зона е BG0000289 „Трилистник” за опазване на природните местообитания и на дивата флора и фауна, приета с Решение на МС № 122/02.03.2007г. (ДВ бр. 21/2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда да се изградят:

- Хале със застроена площ 950 кв.м., в което ще се монтирант 5 броя четириетажни клетъчни батерии за отглеждане на птиците (общо 2640 броя единични клетки).Всеки един етаж ще има хранителна, поителна система с нипелни поилки и торова лента за изнасяне на тора. Отглеждането на птиците ще става при сухо почистване и дезинфекция на халето след всеки цикъл. Предвижда се провеждане на 3 цикъла на отглеждане годишно. Избраната технология е съвременна, процесите са автоматизирани, а оборудването предполага максимално запазване чистотата на фуража и питейната вода на птиците.

- Фуражна кухня със застроена площ 400 кв.м.

- Закрито торохранилище с хидроизолиран под и стени, със застроена площ 375 кв.м.

- Трупосъбирателен пункт- сграда с площ около 5 кв.м с инсталирана в нея хладилна камера.

- Портална сграда и автомобилен кантар със застроена площ 36 кв.м.

* Не се предвижда промяна на съществуващата или изграждане на нова пътна инфраструктура.
* Дискомфорт за околната среда е вероятен по време на строителните работи, свързан предимно с повишени нива на шум и прах, който дискомфорт ще бъде локален и временен в рамките на разглежданата площадка. В хода на експлоатация на обекта не се предполага дискомфорт на околната среда.
* В резултат на осъществяване на дейността не се очаква замърсяване на подземните и повърхностните води. Заустване на отпадъчни води в повърхностен воден обект няма да има.
* Не се очаква замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.
* При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Инвестиционното предложение ще се реализира в имот, който е отдалечен от населеното място, като съседните имоти са предимно земеделски земи.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие.
* Инвестиционното предложение ще се осъществи извън границите на защитени територии, съгласно Закона за защитените територии.
* С реализацията на инвестиционното предложение не се засяга и не се очаква влошаване състоянието на предмета на опазване на най-близката защитена зона BG0000289 „Трилистник”.
* Характеристиките на предлаганата дейност не създават предпоставки за засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Естеството на развиваната на площадката дейност не предполага емисии във води, въздух и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.
* Реализирането на инвестиционното предложение не дава основания за предположения за кумулиране на такива въздействия, които да окажат значително безпокойство на видовете животни, предмет на опазване в зоната, което да доведе до негативни изменения в структурата и функциите на популациите им.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 1205/18.02.2015г. РЗИ- Пловдив е определила, че от здравно- хигиенна гледна точка няма основание да се очаква възникване на риск за човешкото здраве вследствие реализацията на инвестиционното предложение.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община Марица и кметство с. Маноле, както и засегнатото население чрез обяви във вестник и на информационно табло. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

Обектът да се експлоатира само при наличието на договор за предаване на труповете на умрелите птици в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административно-процесуалния кодекс.**

**Доц. Стефан Шилев 04.03.2015г.**

*Директор на РИОСВ - Пловдив*